የጎረቤት ሀገራት መሪዎች በአውሮፕላን መከስከስ አደጋ ህይወታቸውን ላጡ ዜጎች የተሰማቸውን ሃዘን ገለጹ
በትናንትናው እለት መጋቢት 1 ቀን 2011 ዓ.ም ንብረትነቱ የኢትዮጵያ አየር መንገድ የሆነው ቦይንግ 737 በደረሰበት የመከስከስ አደጋ ህይወታቸውን ላጡ ዜጎች የጎረቤት አገሮች መሪዎች የሃዘን መግለጫ መልዕክታችውን አስተላልፈዋል።በዚሁ መሰረት የጅቡቲ ፕሬዝዳንት እስማኤል ኦማር ጌሌ፣ የሶማሊያ ፕሬዝዳንት ሙሀሙድ አብዱላሂ ሙሀመድ፣ የኬንያ ፕሬዝዳንት ኡሁሩ ኬንያታ፣ የሱዳን ፕሬዝዳንት ኦማር ሀሰን አልበሽር እና የደቡብ ሱዳን ፕሬዝዳንት ሳልቫኪር ማያርዲት ለኢፌዴሪ ጠቅላይ ሚኒስትር ዶክተር አብይ አህመድ የሀዘን መግለጫ መልዕክታቸውን ልከዋል።መሪዎቹ በመልዕክቶቻቸው ለኢትዮጵያ መንግስትና ለመላው የኢትዮጵያ ህዝብ እንዲሁም ለሟች ቤተሰቦች እና ወዳጅ ዘመዶቻቸው መጽናናትን በመመኘት ከአደጋው ጋር በተያያዘ ከኢትዮጵያ መንግስትና ህዝብ ጋር በትብብር እንደሚሰሩ ገልጸዋል።የኤርትራ መንግስት በትናንትናው እለት ተመሳሳይ የሃዘን መግለጫ መልዕክት መላኩ ይታወቃል። (ምንጭ፡-የውጭ ጉዳይ ሚኒስቴር ቃልአቀባይ ጽ/ቤት) 